Drög að ReglUGerÐ

um (4.) breytingu á reglugerð nr. 609/1996, um meðferð umbúða og umbúðaúrgangs.

1. gr.

Ákvæði 5. gr. reglugerðarinnar orðast svo:

Til að greiða fyrir söfnun, endurnotkun og endurnýtingu umbúða og umbúðaúrgangs, þar með talin endurvinnslu, er heimilt að tilgreina úr hverju umbúðaefnið/efnin eru gerð til að hægt sé að greina þau og flokka. Skulu merkingar þá vera í samræmi við auðkenningarkerfi í viðauka II. Ekki er heimilt að nota önnur auðkenningarkerfi.

Ef notað er auðkenningarkerfi umbúða, sbr. viðauki II, skal auðkenna plast með tölunum 1-19, 20-39 fyrir pappír og pappa, 40-49 fyrir málma, 50-59 fyrir við, 60-69 fyrir textílefni, 70-79 fyrir gler og 80-99 fyrir samsett efni. Í auðkenningarkerfinu má einnig nota viðurkenndar skammstafanir fyrir viðeigandi efni innan hvers flokks fyrir sig og aðeins skal nota hástafi í þeim tilvikum. Umbúðirnar skulu merktar á viðeigandi hátt, annaðhvort á umbúðirnar sjálfar eða á merkimiða sem á þær er festar. Merkingarnar skulu vera augsýnilegar og auðlæsilegar. Merkingarnar á umbúðunum skulu vera endingargóðar og greinilegar eftir að umbúðirnar eru opnaðar.

2. gr.

Reglugerð þessi, sem sett er með stoð í aa. lið 43. gr. laga nr. 55/2003, um meðhöndlun úrgangs, og öðlast þegar gildi.

Umhverfis- og auðlindaráðuneytinu, október 2018.

---

Skýringar með reglugerðardrögum:

Ákvæði 5. gr. reglugerðar nr. 609/1996, um meðferð umbúða og umbúðaúrgangs, sbr. reglugerð nr. 682/1999 og reglugerð nr. 380/2014, er svohljóðandi:

Til að greiða fyrir söfnun, endurnotkun og endurnýtingu umbúða og umbúðaúrgangs, þar með talin endurvinnsla, skal tilgreina úr hverju umbúðaefnið/efnin eru gerð til að hægt sé að greina þau og flokka sbr. viðauka II. Auðkenna skal plast með tölunum 1-19, 20-39 fyrir pappír og pappa, 40-49 fyrir málma, 50-59 fyrir við, 60-69 fyrir textílefni, 70-79 fyrir gler og 80-99 fyrir samsett efni. Í auðkenningarkerfinu má einnig nota viðurkenndar skammstafanir fyrir viðeigandi efni innan hvers flokks fyrir sig, en aðeins skal nota hástafi í þeim tilvikum.

Umbúðirnar skulu merktar á viðeigandi hátt, annaðhvort á umbúðirnar sjálfar eða á merkimiða sem á þær er festar. Merkingarnar skulu vera augsýnilegar og auðlæsilegar.

Merkingarnar á umbúðunum skulu vera endingargóðar og greinilegar eftir að umbúðirnar eru opnaðar.

Í tilefni af eftirlitsverkefni Umhverfisstofnunar með merkingum umbúða leitaði umhverfis- og auðlindaráðuneytið ráðlegginga hjá Eftirlitsstofnunar EFTA (ESA) um túlkun á 8. gr. tilskipunar 94/62/EB, um umbúðir og umbúðaúrgang. Hafði ráðuneytinu borist upplýsingar um að líta bæti á merkingar- og auðkenningakerfi 8. gr. tilskipunarinnar sem valfrjálst kerfi en ekki skyldu, eins og reglugerð nr. 609/1996, um meðferð umbúða og umbúðaúrgangs, kveður á um. ESA leitaði skýringa hjá framkvæmdastjórn Evrópusambandsins um málið og var niðurstaða þess að kerfið sem fjallað er um í ákvörðun framkvæmdastjórnarinnar 97/129/EB, þar sem mælt er fyrir um auðkenningarkerfi fyrir umbúðaefni samkvæmt tilskipun 94/62/EB, er valfrjálst og aðildarríkjum er ekki heimilt að gera auðkenningarkerfið að skyldu. Á þessi túlkun uppruna sinni í dómi Evrópudómstólsins C-309/2002 (Radlberger & Spitz). Aftur á móti ef aðildarríki vilja nota auðkenningarkerfi fyrir umbúðir verða þau að nota valfrjálsa kerfið sem boðið er í ákvörðun 97/129/EB og geta ekki notað annað kerfi. Eru því lagðar til breytingar á reglugerð um meðferð umbúða og umbúðaúrgang þar sem kveðið er á um að heimilt verði að nota auðkenningarkerfi umbúða en það er ekki skylda. Einnig að ef nota á auðkenningarkerfi umbúða ber að nota það kerfi sem tilgreint er í II. viðauka reglugerðar um meðferð umbúða og umbúðaúrgangs.